SINGER-JMART ราคาพุ่ง หลัง JMART เข้าซื้อ SINGER 24.99%
SINGER-JMART ราคาพุ่ง หลัง JMART เข้าซื้อ SINGER 24.99% บล.ฟินันเซีย มอง SINGER จะได้ประโยชน์จากการขายสินค้าที่หลากหลายขึ้น จากที่มีแต่เครื่องใช้ไฟฟ้า
8 มิ.ย. 2558

ผู้สื่อข่าวรายงานว่า ราคาหุ้น บริษัท ซิงเกอร์ประเทศไทย จำกัด (มหาชน) หรือ SINGER ณ เวลา 10.33 น.อยู่ที่ 15.00 บาท บวก 0.40 หรือ 2.74% มูลค่าการซื้อขาย 193.91 ล้านบาท
บริษัท เจ มาร์ท จำกัด (มหาชน) หรือ JMART ณ เวลา 10.21 น.อยู่ที่ 11.00 บาท บวก 1.20 หรือ 12.24% มูลค่าการซื้อขาย 162.01 ล้านบาท
ทั้งนี้ ราคาหุ้นที่มีการปรับตัวขึ้นมาก เนื่องจาก JMART ระบุว่า เมื่อวันที่ 5 มิ.ย.ที่ประชุมคณะกรรมการบริษัทมีมติอนุมัติให้ซื้อหุ้น SINGER เป็นจำนวน 67,499,900 หุ้น หรือราว 24.99% ในราคาหุ้นละ 14 บาท คิดเป็นมูลค่า 944,998,600 บาท และได้เข้าซื้อหุ้นดังกล่าวในวันเดียวกัน
โดยเป็นการซื้อจาก SINGER (THAILAND) B.V. ซึ่งเป็นการชำระด้วยเงินสดที่มาจากการกู้ยืมจากสถาบันการเงินแห่งหนึ่ง และการขายตั๋วแลกเงินระยะสั้น
นอกจากนี้บริษัท และ SINGER (THAILAND) B.V. ต่างฝ่ายรับผิดชอบค่าใช้จ่ายดำเนินการในฝ่ายของตน ค่าธรรมเนียม และค่าภาษีอากรในหน้าที่ของตนต้องรับผิดชอบตามกฎหมาย
บล.ฟินันเซีย ไซรัส ระบุในบทวิเคราะห์ว่า SINGER ขายหุ้นทั้งหมด 108 ล้านหุ้น หรือ 40% JMART จำนวน 24.99% หรือ 67 ล้านหุ้น และส่วนที่เหลือ 41 ล้านหุ้นให้พันธมิตร กรณีนี้จะไม่มี Tender offer โดยมองว่า SINGER จะได้ประโยชน์จากการขายสินค้าที่หลากหลายขึ้น จากที่มีแต่เครื่องใช้ไฟฟ้า แต่ยังคงแนะนำขาย ราคาเป้าหมาย 12 บาท เนื่องจากแนวโน้มกำไรปีนี้ลดลงจากกำลังซื้อซบเซา
ส่วน JMART จะได้ใช้สาขาของ SINGER เป็นแหล่งกระจายสินค้า และอาจใช้บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ในการเก็บหนี้ให้กับ SINGER แต่อาจทำให้กำไรเพิ่มเพียง 3-6 ล้านบาท/ปี หรือ 0.75-1.5% ของกำไร เพราะแม้จะรับรู้กำไรจาก SINGER ประมาณ 58 ล้านบาท/ปี แต่มีภาระดอกเบี้ยจ่าย 50-55 ล้านบาทจากการกู้เงินมาซื้อ
อนึ่ง เมื่อวันที่ 5 มิ.ย.ที่ผ่านมาบริษัท ซิงเกอร์ประเทศไทย จำกัด (มหาชน) หรือ SINGER มีมูลค่าสูงสุด  1.51 พันล้านบาท จำนวน 12 รายการ ปริมาณ 108,000,000 หุ้น ราคาเฉลี่ย 14.00 ซึ่งเป็นราคาต่ำกว่ากระดาน
โดยราคาหุ้นปิดตลาดวันนี้อยู่ที่ 14.60 บาท ปรับตัวขึ้น 0.70 บาทหรือ 5.04% มูลค่าการซื้อขาย 1.59 พันลบ.ขณะที่ตลท.ประกาศขึ้น H หยุดพักการซื้อขายหลักทรัพย์ของ SINGER เป็นการชั่วคราวตั้งแต่เวลา 16.20 น. ของวันที่ 5 มิถุนายน2558 เป็นต้นไป
เนื่องด้วยปรากฏรายการซื้อขายหลักทรัพย์บนกระดานรายใหญ่ หรือ ด้วยวิธีบันทึก การซื้อขายรายใหญ่ (Trade report-Big lot) รายใหญ่เกินกว่า 25% ซึ่งข้อมูลดังกล่าวเป็นข้อมูลที่มีความสำคัญ และอาจส่งผลกระทบต่อการตัดสินใจลงทุนในหลักทรัพย์ SINGER ตลาดหลักทรัพย์ยังไม่ได้รับทราบข้อเท็จจริงในเรื่องดังกล่าว ดังนั้นตลท.จึงประกาศขึ้นเครื่องหมาย H จนกว่าข้อเท็จจริงดังกล่าวจะเผยแพร่แก่นักลงทุนโดยทั่วกัน
อย่างไรก็ดี เช้าวันนี้ตลาดหลักทรัพย์แห่งประเทศไทย (ตลท.) ได้ปลดเครื่องหมาย H หลักทรัพย์ บริษัท ซิงเกอร์ประเทศไทย จำกัด (มหาชน) หรือ SINGER รอบเช้าของวันที่ 8 มิ.ย.58  เนื่องจากบริษัทได้เปิดเผยสารสนเทศสำคัญแล้ว